**Înnodând veşnicii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cheamă-mă, dacă vrei, să trec munţi de granit,

Spune-mi desluşit

Ce cărare urmezi şi acolo voi fi

Înnodând veşnicii.

Firul lor delicat să-l adun într-un ghem

Sau într-un poem,

Să ţi-l las lângă prag, dacă nu voi mai fi,

Tu să mă rescrii

Din nelinişti de vânt răzvrătite-n amurg,

Pe obraji să-ţi curg

Şi târziu să mă-ngropi lângă maluri de cer,

Dulce grănicer.

- Te-am chemat într-un vis, să rescriem poveşti,

Spune-mi unde eşti?

Ocrotită de mantia primilor zori,

Nu-ndrăzni să mori!

Te-ai ascuns în abisul oceanelor verzi,

Vino să mă vezi!

Nu-ndrăzni să dispari, dezlegând un mister,

Lasă-mă să sper

Că trăim la prezent conjugând la trecut

Doar acest minut

Şi că viaţa-i aici unde niciun cuvânt

Nu-i luat de vânt...

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016